Vier sterf in nóg ŉ vragmotorongelukFoto: Netcare 911 Vier mense is Saterdagaand in ŉ ongeluk in Inanda, KwaZulu-Natal, dood waarby daar weer ŉ vragmotor betrokke was. Die ongeluk het omstreeks 21:00 op die Curnick Ndlovu-snelweg gebeur toe die bestuurder van vragmotor beheer oor die voertuig verloor en die vragmotor omgeslaan het. Shawn Herbst, woordvoerder van Netcare 911, het gesê twee mans en twee vroue was in die wrak van die voertuig vasgekeer. Lede van die Ethekwini brand- en reddingseenheid moes meganiese toerusting gebruik om die insittendes uit die wrak te bevry. Foto: Netcare 911 Nadat hulle bevry is, het paramedici hulle ondersoek, maar bevind dat hulle geen tekens meer van lewe getoon het nie. Die ongeluk kom nadat ŉ massiewe ongeluk Vrydag op die N1 naby Mookgopong in Limpopo skokgolwe deur die land gestuur het toe 28 mense in dié ongeluk dood is. Die ongeluk het gebeur toe die band van ŉ vragmotor se regtervoorwiel gebars en die voertuig teen aankomende verkeer gebots het. Simon Zwane, woordvoerder van die Padverkeerbestuurkorporasie (RTMC), het vroeër gesê daar is vanjaar landswyd reeds 91 mense dood en 275 beseer in ongelukke waarby vragmotors en busse betrokke was.